กัญชายังวุ่น แฉ 20 คำขอ จดสิทธิบัตร 
โผล่เพิ่มอีก ม.รังสิตจ่อ ฟ้องภาครัฐ,ม.รังสิตเตรียมฟ้องกรมทรัพย์สินทางปัญญากรณี รับคำขอจดสิทธิบัตรกัญชา ระบุมีอีก 2 เรื่องยังน่ากังวลและต้องติดตาม โดยเฉพาะอย่างยิ่งการแก้กฎหมาย หวั่นเอื้อประโยชน์คน 3 กลุ่ม ส่อขัดรัฐธรรมนูญ ขณะที่ รมว.พณ.ยังยืนยันทำงานเปิดเผย-บริสุทธิ์ใจ ย้ำใครอยากตรวจสอบได้หมด แต่ล่าสุดโผล่อีก 20 คำขอ รวมเป็น 31 คำขอ ด้าน สนช.ดันปลดล็อกกัญชาเข้าที่ประชุม 23 พ.ย.นี้ คาดไม่เกิน 60 วันได้ข้อยุติ,จากกรณีหมอและนักวิชาการออกมาคัดค้านกรมทรัพย์สินทางปัญญาในการรับคำขอจดสิทธิบัตรสารสกัดกัญชาของบริษัทต่างชาติ ต่อมาเมื่อวันที่ 20 พ.ย. นายปานเทพ พัวพงษ์พันธ์ คณบดีสถาบันแพทย์แผนบูรณาการและเวชศาสตร์ชะลอวัย มหาวิทยาลัยรังสิต กล่าวถึงกรณี รมว.พาณิชย์ มีคำสั่งให้ยกเลิกคำขอสิทธิบัตรกัญชา ว่าการเพิกถอนคำขอสิทธิบัตรกัญชาเพียง 1 คำขอ ยังไม่เป็นที่วางใจได้เพราะยังเหลืออีก 8 คำขอ ที่ยังไม่เปิดเผยรายละเอียด ซึ่ง รมว.พาณิชย์ก็อ้างว่า 8 คำขอนี้เป็นการใช้สารสกัดจากกัญชาที่ไปปนกับยาอื่น แต่เมื่อไม่เปิดเผยก็เป็นที่น่าสงสัยว่าจริงหรือไม่ หรือถึงจะจริงก็ต้องมาดูว่าเป็นการจดในการรักษาโรคอะไร วิธีการใช้ ซ้ำกับสิ่งที่ไม่ควรจดสิทธิบัตรหรือไม่ อย่างไรก็ตาม ตนมองว่าทางที่ดีควรจะเพิกถอนคำขอออกไปทั้งหมด หรือเซ็ตซีโร่ เพราะที่ผ่านมาคนไทยยังไม่มีการทดลองใช้สาร THC และ CBD ในมนุษย์เลย เนื่องจากเป็นสารเสพติด ในเมื่อมีความเหลื่อมในเรื่องของงานวิชาการ ก็ควรยกเลิกคำขอทั้งหมด จะปล่อยให้ต่างชาติจดสิทธิบัตรโดยที่คนไทยยังไม่เคยวิจัยได้อย่างไร,นายปานเทพกล่าวว่า นอกจากต่างชาติเดินหน้าจดสิทธิบัตรแล้วยังมีอีก 2 เรื่องที่น่ากังวลและต้องติดตาม คือ 1.การแก้ไขกฎหมายยาเสพติดที่แก้โดยให้ระบุว่า เพื่อประโยชน์ของทางราชการ และ 2.ยังไม่ระบุให้แพทย์แผนไทยได้ใช้ ซึ่งต้องมาดูว่าจะแก้กฎหมายออกมาในลักษณะใด หาก กฎหมายปลดล็อกให้แพทย์แผนไทยใช้ได้ จะไม่มีใครผูกขาดสัมปทานกัญชาได้เลย นอกจากนี้ ในเรื่องการปรับปรุงร่าง พ.ร.บ.ยาเสพติดฯ ที่กำลังทำกันอยู่นั้น ก็เป็นการผูกขาดโดยรัฐเกินไป เนื่องจากให้เอกชนไปร่วมกับรัฐ และกำหนดเวลา 5 ปี จะศึกษาหรือทำอะไรต้องอยู่ในกรอบเวลานี้ หากปลดล็อกกัญชาทางการแพทย์แบบนี้เท่ากับขัดต่อรัฐธรรมนูญมาตรา 55 ซึ่งบอกว่าต้องสนับสนุนส่งเสริมแพทย์แผนไทยสูงสุดหรือไม่ อย่างไรก็ตาม เกี่ยวกับเรื่องนี้ ทาง ม.รังสิตและภาคประชาสังคมกำลังประสานกันในการรวบรวมรายชื่อเกี่ยวกับปัญหาเหล่านี้เพื่อหาทางออก รวมทั้งขอให้มีการปรับปรุงกฎหมายให้เหมาะสม โดยจะเสนอต่อ พล.อ.ประยุทธ์ จันทร์-โอชา นายกรัฐมนตรี และประธานสภานิติบัญญัติแห่งชาติ (สนช.) ต่อไป,นายปานเทพกล่าวว่า กังวลว่าจะแก้กฎหมายเพื่อประโยชน์ของคน 3 กลุ่ม คือ 1.กลุ่มต่างชาติที่ขอจดสิทธิบัตรไว้ล่วงหน้า ทั้งที่ไทยยังไม่มีโอกาสวิจัยในมนุษย์ 2.กลุ่มที่กำลังรอให้ผูกขาดโดยภาครัฐ ซึ่งจะพยายามไม่ให้แพทย์แผนไทยได้ใช้ มิเช่นนั้นจะผูกขาดไม่ได้ และไม่อยากให้ชาวบ้านปลูกหรือผู้ป่วยปลูกเอง และ 3.กลุ่มทุนพลังงานกลุ่มหนึ่งอ้างว่า อยากจะลงทุนเรื่องยารักษาโรคมะเร็ง และมีความปรารถนาอยากร่วมกับหน่วยงานรัฐ แต่ไม่มีใครรู้ว่ากลุ่มทุนนี้คาดหวังเรื่องกัญชาด้วยหรือไม่ ดังนั้นหากให้ผูกขาดโดยราชการ ก็มีโอกาสปล่อยต่ออีกทอดกับ 3 กลุ่มนี้วิ่งเต้นผูกขาดต่อ ถือว่าน่าเป็นห่วงอย่างยิ่ง และขณะนี้อยู่ระหว่างการหารือในข้อกฎหมายต่างๆ เพื่อที่จะดำเนินการฟ้องร้องกรมทรัพย์สินทางปัญญาต่อไป,ด้านนายสนธิรัตน์ สนธิจิรวงศ์ รมว.พาณิชย์ ได้กล่าวถึงกรณีที่ภาคประชาสังคมตั้งข้อสังเกตว่ากรมทรัพย์สินทางปัญญาเตรียมรับจดสิทธิบัตรกัญชา 2 คำขอ ได้แก่ คำขอเลขที่ 0601002456 และคำขอเลขที่ 0501005232 ว่า เป็นความเข้าใจที่คลาดเคลื่อน เพราะ 2 คำขอดังกล่าว เจ้าหน้าที่ได้แจ้งปฏิเสธการจดสิทธิบัตรแล้ว,สำหรับทั้ง 2 คำขอดังกล่าวรวมอยู่ใน 11 คำขอที่บริษัทต่างชาติยื่นขอจด และมีการกล่าวถึงอยู่ในขณะนี้ ซึ่งคำขอเลขที่ 0601002456 ยื่นคำขอเมื่อวันที่ 30 พ.ค.2549 และกรมตรวจสอบเบื้องต้น และประกาศโฆษณาเมื่อวันที่ 9 พ.ย.2550 ขณะนี้อยู่ในขั้นตอนการตรวจสอบการประดิษฐ์ โดยข้อถือสิทธิ์ (สิ่งที่ขอรับความคุ้มครอง) คือ องค์ประกอบของทรานส์-(±)-D9-เตตราไฮโดรแคนนาบินอล (THC) ส่วนคำเลขที่ 0501005232 ยื่นคำขอเมื่อวันที่ 7 พ.ย.48 กรมประกาศโฆษณาเมื่อวันที่ 15 มี.ค. 2550 ขณะนี้อยู่ในขั้นตอนการตรวจสอบการประดิษฐ์ โดยข้อถือสิทธิ์คือ สารผสมทรานส์-(-)-D9-เตตราไฮโดรแคนนาบินอล (THC) หรือทรานส์-(+)-D9-เตตราไฮโดรแคนนาบินอล (THC),นายสนธิรัตน์กล่าวอีกว่า ในการตรวจสอบคำขอจดสิทธิบัตร ประชาชนสามารถตรวจสอบได้ ไม่ว่าจะเป็นคำขอที่มีสารสกัดจากกัญชาเป็นส่วนประกอบ หรือคำขอจดสิทธิบัตรอื่นๆ โดยที่ผ่านมา มีการพูดถึงคำขอจดสิทธิบัตรสารสกัดจากกัญชา 11 คำขอ ซึ่งเป็นไปตามข่าว แต่เมื่อมีข้อสงสัยว่าอาจมีมากกว่านั้น จึงได้สั่งการให้กรมฯไปตรวจสอบข้อมูลคำขอสิทธิบัตรที่เกี่ยวข้องกับตำรับยา โดยมีสารสกัดจากกัญชาเป็นส่วนประกอบ ซึ่งได้รับรายงานว่ามีทั้งสิ้น 31 คำขอ ซึ่งรวม 11 คำขอที่เป็นข่าวไว้แล้ว,คำขอสิทธิบัตรที่ผ่านการตรวจสอบเบื้องต้น กรมทรัพย์สินทางปัญญาจะประกาศโฆษณา เพื่อเปิดเผยรายละเอียดการประดิษฐ์แก่สาธารณะ ซึ่งประชาชนสามารถเข้าไปตรวจค้นในระบบได้ด้วยตนเองทางเว็บไซต์กรมฯ และหากต้องการคัดสำเนาคำขอ ก็สามารถมาขอดำเนินการได้ที่กรมฯ การดำเนินการในขั้นตอนต่างๆเป็นที่เปิดเผย ไม่มีการปกปิด และสามารถตรวจสอบได้ นายสนธิรัตน์กล่าว พร้อมยืนยันว่าทั้ง 31 คำขอ กรมฯยังไม่ได้จดสิทธิบัตรให้แต่อย่างใด ยังอยู่ในขั้นตอนต่างๆของกฎหมายสิทธิบัตร เช่น ขั้นตอนการประกาศโฆษณา ขั้นตอนการตรวจสอบการประดิษฐ์ และบางคำขอกรมฯได้ละทิ้งไปแล้ว เพราะหลังจากการประกาศโฆษณาแล้ว ผู้ยื่นคำขอไม่มายื่นให้กรมฯตรวจสอบการประดิษฐ์ภายในเวลาที่กำหนด จึงต้องละทิ้งไปตามกฎหมาย อีกทั้งยังอยู่ระหว่างการพิจารณาละทิ้งอีก 1 คำขอ นอกจากนี้ ยังมีบางคำขอที่ปฏิเสธการจดไปแล้วและยกเลิกอีก 1 คำขอ เพราะยื่นขอจดสารสกัดจากกัญชา ซึ่งตามกฎหมายสิทธิบัตรไทย สิ่งที่มีอยู่ในธรรมชาติ จดสิทธิบัตรไม่ได้อยู่แล้ว,ผู้สื่อข่าวรายงานว่า เพจมูลนิธิชีววิถี BIOTHAI ได้ระบุว่า รมว.พาณิชย์แถลงจะยกเลิกคำขอจดสิทธิบัตรสารสกัดจากกัญชา 1 คำขอ แต่ BIOTHAI พบว่ากรมทรัพย์สินทางปัญญาเตรียมรับจดทะเบียนสิทธิบัตร 2 คำขอ โดยทั้ง 2 คำขอ ได้อัปเดตสถานะเป็น พนักงานเจ้าหน้าที่สั่งชี้แจงก่อนรับจดทะเบียน ซึ่งหมายความว่าคำขอดังกล่าวจะได้รับการจดทะเบียนและออกเป็นสิทธิบัตรเร็วๆนี้ พร้อมให้ข้อมูลว่า สิทธิบัตรดังกล่าว แม้ไม่ขัดมาตรา 9 (1) ที่เป็นสารสกัดจากกัญชา แต่ยังขัดมาตรา 9 (4) เพราะเกี่ยวข้องกับการบำบัดรักษาโรค หรือขัดกับมาตรา 9 (5) เพราะกัญชาและสารสกัดยังคงเป็นสารเสพติดตามกฎหมายไทย และมีความเป็นได้สูงที่อาจขัดต่อมาตรา 5 ในเรื่องความใหม่ เนื่องจากยังมิได้มีการตรวจสอบเกี่ยวกับการใช้ยาจากกัญชาในการรักษาอาการระงับปวดในตำรับยาแพทย์แผนไทย,เย็นวันเดียวกัน ผู้สื่อข่าวได้รับการเปิดเผยจากนายสมชาย แสวงการ เลขานุการกรรมการวิสามัญกิจการสภานิติบัญญัติแห่งชาติ (วิป สนช.) ว่า การประชุมวิป สนช.ได้เชิญตัวแทนกรมทรัพย์สินทางปัญญามาชี้แจงถึงกรณีดังกล่าวซึ่งกรมทรัพย์สินทางปัญญาระบุว่าจะเร่งพิจารณาคำขอที่เหลืออยู่อีก 7 คำขอ ให้เสร็จโดยเร็ว ทั้งนี้ สนช.จะนำร่าง พ.ร.บ.ยาเสพติดให้โทษที่ สนช.เสนอแก้ไข เข้าสู่ที่ประชุม สนช. เพื่อพิจารณาวาระแรกในวันที่ 23 พ.ย. จากนั้นจะตั้ง กมธ.พิจารณาวาระ 2-3 อีก 60 วัน คาดว่าไม่เกินวันที่ 23 ม.ค.62 สนช.น่าจะผ่านร่าง พ.ร.บ.ดังกล่าวได้ ส่วนกรณีเครือข่ายทางการแพทย์และภาคประชาชน ยังไม่สบายใจที่ยังมีคำขอจดสิทธิบัตรเหลืออีก 7 คำขอ นั้น สนช.ก็ไม่สบายใจได้บอกกรมทรัพย์สินทางปัญญาไปว่า การยื่นขอจดสิทธิบัตรดังกล่าวน่าขัดกับมาตรา 9 ของ พ.ร.บ.สิทธิบัตร แต่ สนช.ไม่มีอำนาจชี้ขาด ต้องรอให้กรมทรัพย์สินทางปัญญาเป็นผู้วินิจฉัยชี้ขาด ระหว่างนี้ สนช.จะติดตามการทำงานของกรมทรัพย์สินทางปัญญาต่อไป เชื่อว่าคงใช้เวลาไม่เกิน 60 วัน จะมีข้อยุติเรื่องนี้
ม.รังสิตเตรียมฟ้องกรมทรัพย์สินทางปัญญากรณี รับคำขอจดสิทธิบัตรกัญชา ระบุมีอีก 2 เรื่องยังน่ากังวลและต้องติดตาม โดยเฉพาะอย่างยิ่งการแก้กฎหมาย หวั่นเอื้อประโยชน์คน 3 กลุ่ม 
กัญชา,มหาวิทยาลับรังสิต,จดสิทธิบัตร,รัฐธรรมนูญ,ข่าวหน้า1